text: Jørgen har pløjet i 70 år
  08 april 2017 kl. 17.36
  I Vorbasse var der pløjedag lørdag. Her blev der nørdet og pløjet med hestespand og veterantraktor.
  Hvad pløjer bedst? En veterantraktor eller en hestespand?
  Det var der mulighed for at finde ud af i dag til pløjedag i Vorbasse. Her var der mødt 20 veterantraktorer og omkring 15 hestespand op for at pløje.
  
  Jørgen Petersen, pensionist.: "Det er en hobby. Vi synes, det er sjovt, og det er sjovt, at vi kan samle så mange"
  Pløjedagen er arrangeret af 75-årige Jørgen Petersen og hans søn i samarbejde med Den Jydske Hest og Dansk Veteran Traktor Klub. Og Jørgen selv er en meget passioneret pløjer, på trods af sin høje alder.
  - Det er en hobby. Vi synes, det er sjovt, og det er sjovt, at vi kan samle så mange. Men jeg har da også pløjet et par tønder land derhjemme bare for at holde mig i gang, siger han til TV SYD.
  Jørgen pløjer i dag med et hestespand, og faktisk har han pløjet i mange år.
  - Det har jeg gjort i 70 år. Jeg var 5 år, da jeg begyndte, og jeg bliver 75, inden den her måned er gået, siger Jørgen Petersen.
  Og i dag viser han med sit hestespand, hvordan man pløjede, da han var barn, han vil nemlig gerne holde traditionen i hævd. Planen for de næste ti år har Jørgen også styr på, han nægter nemlig at lægge sit hestespand fra sig.
  - Jeg bliver ved i ti år mere. Så er jeg 85, og så må det være nok, siger han.
  
  